அரச மலேசிய காவல் துறை

மலேசிய காவல் துறை அல்லது அரச மலேசிய காவல் துறை (மலாய்: Polis Diraja Malaysia (PDRM); ஆங்கிலம்: Royal Malaysia Police; (RMP); சீனம்: 马来西亚皇家警察) என்பது மலேசிய உள்துறை அமைச்சின் கீழ் இயங்கும் ஓர் அரசு சார்ந்த அமைப்பாகும். இதன் தலைமையகம் கோலாலம்பூர் மாநகரில் புக்கிட் அமான் எனும் இடத்தில் அமைந்துள்ளது.

அரச மலேசிய காவல் துறையின் சேவைகளில் சட்ட அமலாக்கம்; பொதுப் பாதுகாப்பு; போக்குவரத்து கட்டுப்பாடு; குற்ற விசாரணைகள்; கலவரக் கட்டுப்பாடுகள் போன்றவை அடங்கும்.

2023 மே 27-ஆம் தேதி நிலவரப்படி, காவல்துறை தலைமை இயக்குநர் (Inspector-General of Police) (IGP) டான் ஸ்ரீ அக்ரில் சானி அப்துல்லா சானி (Tan Sri Acryl Sani Hj. Abdullah Sani) என்பவரின் தலைமையில் இப்போதைய மலேசிய காவல்துறை இயங்கி வருகிறது.

பொது

அரச மலேசிய காவல் துறை, வழக்கமான ரோந்துப் பணிகளைச் செய்ய சொந்த பொது நடவடிக்கைப் படையைக் கொண்டுள்ளது. அத்துடன் அத்துறையின் கீழ் தன்னார்வ காவலர் படை (Volunteer Guard Corps), தன்னார்வ காவல்துறை (Volunteer Police), துணை காவல்துறை (Volunteer Police), மாணவர் காவல் படை (Student Police Corps) மற்றும் காவல்துறையின் நண்பர்கள் (Friends of the Police) எனும் துணைத் துறைகளும் உள்ளன. 

பன்னாட்டு நடவடிக்கைகளைப் பொறுத்தவரை, அரச மலேசிய காவல் துறை பன்னாட்டுக் காவலகம் எனும் இன்டர்போல் (The International Criminal Police Organization) (INTERPOL) காவல்துறை அமைப்புடன் அணுக்கமான உறவுகளைப் பேணி வருகிறது.

நீண்டகால ஒத்துழைப்பு

மலேசியாவின் நான்கு அண்டை நாடுகளின் காவல் துறைகளான இந்தோனேசிய தேசிய காவல்துறை (Indonesian National Police); அரச புரூணை காவல்துறை (Royal Brunei Police Force); அரச தாய்லந்து காவல்துறை (Royal Thai Police); மற்றும் சிங்கப்பூர் காவல்துறை (Singapore Police Force); ஆகியவற்றுடன் நீண்டகால ஒத்துழைப்பு மற்றும் உளவுத்துறை பரிமாற்றங்களைக் கொண்டுள்ளது: 

அத்துடன் மலேசியாவில் இருந்து சற்றுத் தொலைவில் உள்ள வியட்நாம் நாட்டின் வியட்நாம் மக்கள் பொது பாதுகாப்பு அமைப்புடன் (Vietnam People's Public Security) பாதுகாப்பு நடவடிக்கைகளிலும் ஈடுபட்டு வருகிறது.

வரலாறு

மலேசியாவில், மலாக்கா சுல்தானகத்தின் ஆட்சிக் காலத்தில் இருந்தே காவல் துறை இருந்து வந்துள்ளது. பதினைந்தாம் நூற்றாண்டில், மலாக்காவில் நியதிச் சட்டம் (Malacca's Canonical Law) எனும் ஒரு சட்டம் இருந்தது. அதன் மூலம் அரசப் போர்வீரர்களாக (Royal Warriors) காவல் துறையினர் இருந்ததாக அறியப் படுகிறது.

1511 ஆகத்து 10-ஆம் தேதி, அபோன்சோ டி அல்புகெர்க்கே (Afonso de Albuquerque) தலைமையிலான போர்த்துகீசிய கடற்படை (Portuguese Fleet) மலாக்காவைக் கைப்பற்றிய பின்னர் மலாக்கா காவல் அமைப்புகள் முடிவுக்கு வந்தன. அதன் பின்னர் காவல் துறைக் கடமைகள் பெரும்பாலும் போர்த்துகீசிய வீரர்களால் மேற்கொள்ளப்பட்டன.

பினாங்கு மாநிலத்தில் முதல் காவல் துறை

1795-இல் மலாக்கா அரசு பிரித்தானியப் பேரரசின் (British Empire) ஆளுமைக்குள் வந்தது. அதன் பின்னர்தான் மலேசியாவில் ஒரு நவீன காவல்துறை அமைப்பு உருவாக்கப்பட்டது. 

25 மார்ச் 1807-இல், பினாங்கு மாநிலம் முதன்முதலில் காவல் துறையை உருவாக்கியது. அந்த மார்ச் 25 -ஆம் தேதிதான் மலேசியாவில் காவல் துறை தினமாக (Police Day in Malaysia) கொண்டாடப்படுகிறது.

தன்னிச்சையான காவல் துறைகள்

அந்தக் காலக்கட்டத்தில் பெரும்பாலான காவல் துறை அதிகாரிகள் பிரித்தானிய வம்சாவளியைச் சேர்ந்தவர்களாக இருந்தனர். பின்னர், இந்தக் காவல் துறை அமைப்பு, நீரிணை குடியேற்றங்கள் (Straits Settlements); மலாய் மாநிலங்கள் (Malay States); மலாயா கூட்டமைப்பு மாநிலங்கள் (Federated Malay States) ஆகிய மாநிலங்களில் விரிவாக்கம் செய்யப்பட்டது.

அந்த நேரத்தில், ஒவ்வொரு மாநிலத்திற்கும் தன்னிச்சையான காவல் துறைகளும் (Independent Police Forces) நிறுவப்பட்டன. இரண்டாம் உலகப் போருக்கு பிறகுதான், மத்திய காவல் துறை அமைப்பு உருவாக்கப்பட்டது. அந்த அமைப்பு சிவில் விவகார காவல் படை (Civil Affairs Police Force) என்று அழைக்கப்பட்டது.

மலாயாவில் மத்திய காவல் துறை அமைப்பு உருவாக்கப்பட்ட போது பிரித்தானிய காலனி அதிகாரியான எச்.பி. லோங்வொர்த்தி (H.B. Longworthy) என்பவர் முதல் தலைவராகப் பொறுப்பு ஏற்றார். மேலும் மலாயாவைச் சப்பானியர்கள் ஆக்கிரமித்த பிறகு (Japanese Occupation), காவல் துறையில் ஒரு நிலையான தனமையை உருவாக்க வேண்டிய நிலை ஏற்பட்டது.

இந்தோனேசியா - மலேசியா மோதல்

இந்த நேரத்தில் காவல்துறை எதிர்கொண்ட உடனடி பிரச்சனைகளில் ஒன்று மலாயா கம்யூனிச கட்சியின் (Communist Party of Malaya) கிளர்ச்சி ஆகும். மேலும் 1963 முதல் 1965 வரை நீடித்த இந்தோனேசியா - மலேசியா மோதலின் போது (Indonesia–Malaysia confrontation), ஜொகூர் மற்றும் சபா மாநிலங்களுக்குள் இந்தோனேசியப் படைகளின் ஊடுருவலுக்கு (Infiltration of Indonesian Forces) எதிராக, மலேசிய இராணுவப் படைகளுடன் காவல் துறையும் இணைந்து போராடியது.

24 ஜூலை 1958 அன்று, மலேசியாவின் மன்னர், துவாங்கு அப்துல் ரகுமான் இப்னி அல்மர்கும் துவாங்கு முகமது (Tuanku Abdul Rahman Ibni Almarhum Tuanku Muhamad) அவர்கள், மலாயா காவல் துறை கூட்டமைப்புக்கு ராயல் (Royal) எனும் அரசத் தகுதிப் பட்டத்தை வழங்கினார்.

மலாயா கூட்டமைப்பின் அரச காவல் துறை

1963-ஆம் ஆண்டில், மலாயா கூட்டமைப்பின் அரச காவல் துறை (Royal Federation of Malayan Police) (RFMP), வடக்கு போர்னியோ ஆயுதக் காவல் துறை (North Borneo Armed Constabulary) மற்றும்  சரவாக் காவல் துறை (Sarawak Constabulary) ஆகியவை ஒன்றிணைக்கப்பட்டு அரச மலேசிய காவல்துறை உருவாக்கப்பட்டது. 1965-இல் சிங்கப்பூர் விடுதலை பெறும் வரையில் சிங்கப்பூர் காவல் துறை (Singapore Police Force); அரச மலேசிய காவல் துறையில் (Royal Malaysia Police) (RMP) ஓர் அங்கமாக இருந்தது.

காவல்துறை உறுதிமொழி

மலேசிய காவல் துறை சட்டம் 1967; பிரிவு 20 (3) (Section 20 (3) Police (Malaysia) Act 1967)-இன் கீழ் அரச மலேசிய காவல்துறை பணியாளர்களின் கடமைகள் பின்வருமாறு:

 சட்டப்படி கைது செய்ய அதிகாரம் பெற்ற அனைத்து நபர்களையும் கைது செய்தல்;

 பாதுகாப்பு நுண்ணறிவு செயலாக்கம்

 வழக்குகளை நடத்துதல்

 வருவாய், கலால், சுகாதாரம், தனிமைப் படுத்தல், குடிவரவு மற்றும் பதிவு தொடர்பான எந்தவொரு சட்டத்தையும் செயல் படுத்துவதில் உதவி வழங்குதல்

 மலேசியாவின் துறைமுகங்கள், மற்றும் விமான நிலையங்களில் ஒழுங்கைப் பாதுகாத்தல்; கடல்சார் ஒழுங்குமுறைகளைச் செயல்படுத்துவதில் உதவி வழங்குதல்;

 சட்டப்பூர்வமாக எந்தவொரு தகுதி வாய்ந்த அதிகாரியாலும் வழங்கப்பட்ட பிற செயல்முறைகளை நிறைவேற்றுதல்

 தகவல்களை காட்சிப்படுத்துதல்

 உரிமை கோரப்படாத சொத்துக்களைப் பாதுகாத்தல் மற்றும் அதன் உரிமையாளர்களைக் கண்டறிதல்

 உயிர் மற்றும் சொத்துக்களைப் பாதுகாப்பதில் உதவி வழங்குதல்

 பொதுச் சொத்துக்களை சேதப்படுத்துவதில் இருந்து பாதுகாத்தல்

 குற்றவியல் நீதிமன்றங்களில் கலந்து கொள்வது; மற்றும் ஒழுங்கைக் கடைப்பிடித்தல்

 காவல்துறையின் காவலில் உள்ள கைதிகள் மற்றும் பிற நபர்களைப் பாதுகாத்தல்

காவல் துறை பதவிச் சின்னம்

மேற்கோள்கள்

மேலும் காண்க
 மலேசிய அரசாங்கம்
 மலேசிய அரசியலமைப்பு

வெளி இணைப்புகள்
 
 

மலேசிய அரசு‎ 
மலேசிய நாடாளுமன்றம்
மலேசிய அமைப்புகள்
அரச மலேசிய காவல்துறைப் பிரிவுகள்
காவல்துறை